ક્ષેમંકરીની જેમ કાત્યાયનીએ પણ યુદ્ધકૌશલ્ય દર્શાવ્યું હતું. તેણે સમરાંગણમાં દૈત્યોનો સંહાર કર્યો. વિવિધ દેવતાઓએ કાત્યાયનીને જુદાં જુદાં શસ્ત્ર આપ્યાં હતાં. વામનપુરાણ અનુસાર વરદાન આપનારા ત્રિશૂળધારી ભગવાને ત્રિશૂળ આપ્યું. વિષ્ણુ ભગવાને ચક્ર આપ્યું. વરુણે શંખ આપ્યો. અગ્નિદેવે શક્તિ આપી. વાયુદેવે ધનુષ આપ્યું. સૂર્યદેવે બાણવાળો અક્ષય ભાથો આપ્યો. ઇન્દ્રે ઘંટ સહિત વજ્ર આપ્યું. યમરાજે દંડ આપ્યો. કુબેરે ગદા આપી. કાળ ભગવાને મ્યાન સાથે તલવાર આપી. હિમાલયે સિંહ આપ્યો અને વિશ્વકર્માએ કુહાડી આપી. આ શસ્ત્રોની સહાયથી કાત્યાયની દેવીએ દાનવોનો નાશ કર્યો. એ જ રીતે સિદ્ધિદેવી અને બુદ્ધિદેવીએ પણ દેવાન્તક અસુર સામે પરાક્રમ દાખવ્યું હતું.